CELEX: 32011D0288
Language: bg
Date: 2011-05-12 00:00:00
Title: 2011/288/ЕС: Решение на Съвета от 12 май 2011 година за предоставяне на превантивна средносрочна финансова помощ от ЕС на Румъния

19.5.2011   
            
            
               BG
            
            
               Официален вестник на Европейския съюз
            
            
               L 132/15
            
         РЕШЕНИЕ НА СЪВЕТА
   от 12 май 2011 година
   за предоставяне на превантивна средносрочна финансова помощ от ЕС на Румъния
   (2011/288/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 332/2002 на Съвета от 18 февруари 2002 г., за установяване на механизъм, осигуряващ средносрочна финансова подкрепа за платежния баланс на държавите-членки (1), и по-специално член 3, параграф 2 от него,
   като взе предвид предложението на Европейската комисия, направено след консултация с Икономическия и финансов комитет (ИФК),
   като има предвид, че:
   
               (1)
            
            
               С Решение 2011/289/ЕС (2) Съвета реши да продължи да предоставя взаимна помощ на Румъния.
            
         
               (2)
            
            
               Предоставянето на Румъния на превантивна средносрочна финансова помощ в рамките на механизма за финансова подкрепа на платежния баланс на държавите-членки изглежда подходящо предвид настоящите условия на все още ограничени входящи капиталови потоци и съществени фискални и външни неравновесия. Въпреки че при текущите пазарни условия Румъния не възнамерява да поиска изплащането на траншове от помощта, превантивната помощ ще улесни организирания процес на коригиране на бюджетния и външния дефицит като укрепи правителствената икономическа програма, включително коригирането на бюджетния дефицит, консолидирането на реформата на финансовия пазар, насочването на вниманието върху реформирането на стоковия и трудовия пазар и ускоряване усвояването на средствата по структурните фондове на Съюза. Тези мерки следва да засилят потенциала за растеж на Румъния и паричната и финансова стабилност, което от своя страна ще повиши доверието във валутата на Румъния (RON) и ще намали вероятността от отрицателни въздействия върху бюджетите както на предприятията, така и на домакинствата.
            
         
               (3)
            
            
               Ако негативните рискове, свързани с настоящия основен сценарий на правителствената икономическа програма, се материализират, Румъния може да се окаже неспособна да покрие напълно външните си финансови задължения чрез наличните си финансови ресурси, до голяма степен поради намалените преки чуждестранни инвестиции в страната и по-ниските равнища на предоговаряне на погасявания дълг от страна на банките. При такъв стресов сценарий остатъчните нужди от финансиране ще трябва да бъдат покрити чрез задействането на превантивната финансова помощ от Съюза. Стресовият сценарий, разработен в тясно сътрудничество със служители на Международния валутен фонд (МВФ), определя нуждите от допълнително финансиране на около 5 млрд. евро — сума, която да бъде покрита от международната финансова помощ.
            
         
               (4)
            
            
               Целесъобразно е на Румъния да бъде предоставена превантивна помощ от Съюза в размер до 1,4 млрд. евро в рамките на механизма за осигуряване на средносрочна финансова подкрепа за платежния баланс на държавите-членки, установен с Регламент (ЕО) № 332/2002. Помощта следва да се предостави успоредно с финансова подкрепа от МВФ в размер на 3,09 млрд. СПТ (около 3,6 млрд. евро) в рамките на превантивното стенд-бай споразумение, сключено на 25 март 2011 г. Световната банка ще продължи да отпуска по-рано договореното финансиране в размер на 400 млн. евро по програмата за кредитиране на развитието (DPL3), както и финансирането въз основа на резултатите от 750 млн. евро, предназначено за реформиране на социалното осигуряване и здравеопазването.
            
         
               (5)
            
            
               Помощта следва да бъде управлявана от Комисията, която след консултация с ИФК ще съгласува с румънските власти специфичните изисквания за икономическа политика, обвързващи предоставянето на превантивната финансова помощ. Тези условия ще бъдат изложени в меморандум за разбирателство (МР).
            
         
               (6)
            
            
               Предвид превантивния характер на помощта, Румъния няма да иска изплащането на транш от заема от Съюза, освен ако не изпитва затруднения във връзка с текущия си платежен баланс или капиталовите потоци. В случай че Румъния поиска финансиране от Комисията, последната ще реши след консултация с ИФК дали да задейства помощта, както и периодите и размера на плащанията. Подробните финансови условия във връзка с евентуални плащания ще бъдат изложени в рамково кредитно споразумение (РКС).
            
         
               (7)
            
            
               Предоставянето на превантивната финансова помощ ще бъде в подкрепа на успешното изпълнение на правителствената икономическа програма и оттам — на устойчивостта на платежния баланс на Румъния,
            
         ПРИЕ НАСТОЯЩОТО РЕШЕНИЕ:
   Член 1
   1.   Съюзът отпуска на Румъния превантивна средносрочна финансова помощ на стойност до 1,4 млрд. евро. Ако механизмът бъде задействан и средствата — предоставени, помощта се отпуска под формата на заем с максимален среден матуритет от 7 години.
   2.   Превантивната финансова помощ от Съюза може да бъде задействана, а плащания по нея могат да бъдат искани, до 31 март 2013 г.
   Член 2
   1.   Помощта ще се управлява от Комисията по начин, съобразен със задълженията на Румъния и препоръките на Съвета, по-специално във връзка с изпълнението на националната програма за реформи (НПР), както и с годишната актуализация на конвергентната програма на Румъния.
   2.   След консултация с ИФК Комисията съгласува с румънските власти специфичните изисквания за икономическа политика, с които е обвързана превантивната финансова помощ, както е предвидено в член 3, параграф 3. Тези изисквания следва да се формулират в МР, който да е съобразен със задълженията и препоръките, посочени в параграф 1. Финансовите условия се излагат от Комисията в РКС.
   3.   Комисията в сътрудничество с ИФК проверява периодично изпълнението на свързаните с помощта условия относно икономическата политика.
   Член 3
   1.   Задействането на превантивната финансова помощ от Съюза се разглежда от Комисията вследствие на писмено искане от Румъния до нея. След консултация с ИФК Комисията решава дали задействането на програмата и последващото искане за изплащането ѝ е обосновано и определя също така размера и периодите на изплащане на средствата. Ако финансовата помощ се задейства, разполагаемите средства се предоставят на не повече от три транша, чиито размер и периоди на изплащане се посочват в допълнение към МР. Всеки транш може да бъде изплатен наведнъж или на няколко пъти.
   2.   При задействане на помощта, всяко пълно или частично изплащане на заема е обвързано с влизането в сила на посоченото в параграф 1 допълнение към МР. За пълното или частично изплащане на заема от Съюза решение взима Комисията след получаването на становище от ИФК.
   3.   Всяко плащане се извършва въз основа на задоволително изпълнение на икономическата програма на румънското правителство, включена както в конвергентната програма, така и в националната програма за реформи, по-специално конкретните изисквания пред икономическата политика, посочени в МР, включват inter alia:
   
               а)
            
            
               приемане на бюджети и провеждането на политика съобразно ясни фискални цели за бюджетните години 2011—2013 г., с което да се подкрепи оздравяването на бюджета с оглед стабилизирането на съотношението на държавния дълг към БВП и премахването на прекомерния дефицит в съответствие с препоръките на Съвета в рамките на процедурата при прекомерен дефицит;
            
         
               б)
            
            
               постепенно достигане до по-ограничителни прагове за намаляване на просрочените задължения както на ниво централно правителство, така и на ниво местни органи на власт;
            
         
               в)
            
            
               въвеждане на по-стройна отчетна система за държавните предприятия, които вече са част от определението на Европейската система от сметки за сектор „Държавно управление“, както и за тези, за които е вероятно да бъдат прехвърлени към сектор „Държавно управление“ от Евростат през 2011 г. и 2012 г., така че правителството да може във всеки момент да оцени вероятното въздействие върху бюджетния дефицит и динамиката на свързаните с тези предприятия просрочени задължения, загуби, субсидии и трансферни плащания;
            
         
               г)
            
            
               постоянно наблюдение на разходите за заплати в публичния сектор с оглед съблюдаването на съответните прагове, заложени в средносрочната бюджетна стратегия;
            
         
               д)
            
            
               въвеждане на основана на имущественото състояние система за доплащане на здравните услуги, както и на съответстваща система на проверки и контрол за недопускане на натрупването на просрочени задължения в системата на здравеопазването;
            
         
               е)
            
            
               въвеждане на мерки за подобряване управлението на бюджета за публични инвестиции в съответствие с бюджетната стратегия за 2012—2014 г. и с идеята за пренасочване от изцяло държавно финансирани инвестиции към такива, съфинансирани от Съюза;
            
         
               ж)
            
            
               годишен преглед, актуализиране и публикуване на многогодишна стратегия за управление на дълга;
            
         
               з)
            
            
               предприемането на политически мерки за рационализиране на определянето на заплатите, така че динамиката им да отразява в по-голяма степен производителността, както и на реформи за увеличаване на гъвкавостта на трудовите договори и за договаряне на работното време в рамките на интегриран подход за съчетаването на трудова гъвкавост и сигурност;
            
         
               и)
            
            
               приемането на мерки за усъвършенстване на функционирането на енергийния и транспортния пазар в съответствие, където е уместно, със законодателството на Съюза в тези области;
            
         
               й)
            
            
               въвеждането на мерки за подобряване на бизнес средата при услугите в съответствие с Директива 2006/123/ЕО на Европейския парламент и на Съвета от 12 декември 2006 г. относно услугите на вътрешния пазар (3);
            
         
               к)
            
            
               мерки за засилване на пруденциалната рамка за кредитните институции и за подготовка на въвеждането от 2012 г. на Международния стандарт за финансова отчестност;
            
         
               л)
            
            
               законодателни изменения за постигане на взаимна съгласуваност на разпоредбите в закона за ликвидацията на застрахователните дружества и тези в общия закон за несъстоятелността и закона за застрахователната дейност и надзор;
            
         
               м)
            
            
               подобряването на усвояването на средствата по структурните фондове и кохезионния фонд на Съюза, както и постигането на конкретни цели за общото равнище на утвърдените разходи по тези фондове.
            
         4.   Ако финансирането на заема го изисква, се позволява разумното използване на лихвени суапи с контрагенти с възможно най-високо кредитно качество. Комисията уведомява ИФК за евентуално рефинансиране на заетите средства или предоговаряне на финансовите условия.
   Член 4
   Настоящото решение поражда действие в деня на нотифицирането му.
   Член 5
   Адресат на настоящото решение е Румъния.
   
      Съставено в Брюксел на 12 май 2011 година.
      
         
            За Съвета
         
         
            Председател
         
         PINTÉR S.
      
   
   
      (1)  ОВ L 53, 23.2.2002 г., стр. 1.
   
      (2)  Виж. страница 18 от настоящия брой на Официален вестник.
   
      (3)  ОВ L 376, 27.12.2006 г., стр. 36.